Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А.Б. адвокат од Тетово, поднесена против поднесена против Адвокатската комора на Република Северна Македонија, по предметот Барање за пристап до информации од јавен карактер, на 19.02.2025 година, го донесе следното

**Р Е Ш Е Н И Е**

1. Жалбата изјавена од А.Б., адвокат од Тетово, поднесена против Адвокатската комора на Република Северна Македонија, заведена во Агенцијата под бр.08-335 на 06.02.2025 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

А.Б., адвокат од Тетово, поднел Барање за пристап до информации од јавен карактер до Министерството за финансии – Управата за имотно-правни работи, со кое побарал по пошта или по е – маил, да му се достави фотокопија или електронски запис од следната информација:

“Во својство на адвокат Ви се обраќаме до Вас како надлежни да ни дадете информации односно да ни доставите листите за назначување на привремени застапници (Адвокати) за постапката за експропријација во одделение за управна постапка – Тетово од 01.01.2020 година до 31.10.2024 година“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-335 на 03.12.2024 година.

На 05.12.2024 година, Барателот на информации до Агенцијата преку електронска пошта достави Допис заведен под бр.08-355 каде е наведено дека: “Со овој меил вршиме дополнување на изјавената жалба ... денеска на ден 04.12.2024 година од страна на Министерството за финансии примивме известување в.в со нашето барање за информација од јавен карактер доставено од 11.11.2024 година со образложение дека бараните податоци спаѓаат во делокругот на надлежноста на Адвокатската комора на РСМ...“ .

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, со Решение бр.08-335 од 12.12.2024 година Жалбата **ЈА УВАЖИ** и предметот го врати на повторно постапување пред првостепениот орган, со укажување како да постапи.

На 20.12.2024 година, Министерството за финансии до Агенцијата достави Одговор на жалба бр.03-11465/4 од 13.12.2024 година, во кое е наведено дека: “...Жалбените наводи дека не е постапено по барањата се во целост неосновани од причина што Министерството за финансии има постапено и има доставено Известување до барателот. Имено, со доставениот Одговор-Известување, Министерството за финансии го извести барателот дека Подрачните одделенија на Управата за имотно правни работи согласно своите надлежности ги вршат работите што се однесуваат на водењето на првостепената управна постапка според прописите од имотно правната област (приватизација на градежно земјиште во државна сопственост, одземање и престанок на кориснички права и експропријација), при што во текот на постапките се јавува потреба за назначување на привремен застапник и за таа потреба носат акт со кој се назначува привремен застапник, а кој е определен од страна на Адвокатската комора на Република Северна Македонија“. ..... барателот се извести дека Министерството за финансии не е имател на информацијата, ниту е создавател на информациите и го упати барателот податоците да ги бара од Адвокатската комора на Република Северна македонија од причина што истите спаѓаат во делокругот на нејзините надлежности“.

Барателот на информации по електронски пат на 06.02.2025 година до Агенцијата достави Жалба поради непостапување по Барањето на слободен пристап до информации од јавен карактер од страна на Имателот на информации односно од Адвокатската комора на Република Северна Македонија. Во Жалбата е наведено: “...Барателот на информацијата ... преку е-маил комуникација добил писмо (емаил) со прилог листа за назначени адвокати во текот на 2024 година, која листа не претставува соодветна листа (информација) бидејќи истата не содржи датум, месец, година. Исто така сметаме дека дадената информација е нецелосна, некомплетна и несоодветна. Имателот на информации не постапил по напатсвијата на Агенцијата за заштита на правото на слободен пристап до информации од јавен карактер дадени во Решението бр.08-335 од 12.12.2024 година ...“.

Агенцијата со допис, преку е-маил заведен под бр.08-335 од 11.02.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 11.02.2025 година, барателот на информации до Агенцијата преку електронска пошта достави Допис заведен во Агенцијата под бр.08-335 во прилог на кој го достави Известувањето на Министерството за финансии бр.03-34/2 од 02.01.2025 година во кое е наведено: “...Постапувајќи по насоките дадени во Решението на Агенцијата за заштита на правото на слободен пристап до информации од јавен карактер бр.08-335 од 12.12.2024 година, Ве известуваме дека согласно член 18 став 1 од законот за слободен пристап до информации од јавен карактер и член 7 став 1 од Упатсвото за спроведување на законот за слободен пристап до информации од јавен карактер, Министерството за финансии утврди дека не располага со бараната информација. Оттука, согласно претходно наведените одредби, Ве известуваме дека со наш допис под бр.03-34/1 од 02.11.2025 година, предметното барање е препратено до имателот на информацијата, односно до Адвокатската комора на Република Северна Македонија“.

Имателот на информации, Адвокатската комора на Република Северна Македонија на 17.02.2025 година до Агенцијата по електронски пат достави Одговор на жалба бр.03-31/4 од 28.01.2025 година, заведен во Агенцијата под бр.08-335, во кој наведува дека: “...На ден 09.01.2025 година, Министерството за финансии го препратило Барањето до Адвокатската комора на РСМ. На ден 05.02.2025 година Адвокатската комора на РСМ го известила барателот адвокат А.Б, и му доставила список на адвокати кои се доставени до Управата за имотно правни работи Тетово во текот на 2024 година.  Воедно го информирала барателот дека за периодот пред 2024 година, АКРСМ не може да му даде бараните информации од причини што деловните простории беа опожарени и се врши реконструкција на истите. Напоменуваме дека во барањето за пристап до информации од јавен карактер барателот побарал само листа за привремени застапници во Тетово, а не и податоци за датум кога истите се предложени од страна на комората. Од таму, крајно се неосновани наводите во жалбата дека дадената информација е некомплетна и несоодветна. Истотака истакнуваме дека АКРСМ нема добиено ников акт со напатствија на Агенцијата за заштита на правото на слободен пристап на информации од јавен карактер наведени во жалбата, како Решение бр.08-335 од 12.12.2024 година“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, во прилог на електронскиот допис му доставил список на адвокати.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеја 1, став 21 и 22 од истиот Закон , Имателот на информации е должен да ја информира јавноста со објавување на податоци од негова надлежност, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и и други информации кои произлегуваат од надлежноста и работата на имателот на информацијата.

Што се однесува до наводите на Барателот во Жалбата дека: “...Имателот на информации не постапил по напатсвијата на Агенцијата за заштита на правото на слободен пристап до информации од јавен карактер дадени во Решението бр.08-335 од 12.12.2024 година...“, Агенцијата му укажува на Барателот дека во конкретниот случај станува збор за Имателот на информацијата односно за Министерството за финансии каде е видно од доставените списи дека постапил по укажувањето на Агенцијата во Решението бр.08-355 од 12.12.2024 година, со тоа што го препратил Барањето на понатамошно постапување согласно неговите надлежности до Имателот на информации односно до Адвокатската комора на Репубилка Северна Македонија.

Поради наведеното, Имателот на информации Адвокатската комора на Република Северна Македонија е должна одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,**  **Пламенка Бојчева** |